Мелания Планчак

+Мелания ПланчакНародзена 6. новембра 1954.Умарла 16. децембра 2015. (62)Державянство югославянске, сербскеЯзик творохруски, сербскиШкола Економско-тарґовецка, КулаПериод твореня1988—2014.Жанри фотоґрафия, видео записПохована  Руским Керестуре

Мелания Планчак (*6. новембер 1954—†16. децембер 2015), рускокерестурска фотоґрафка, видеознїмателька и хронїчар културного, економского и дружтвеного живота Руского Керестура.

 Биоґрафия 
Мелания Монар народзена 6. новембра 1954. року у Руским Керестуре. Оцец Владимир и мац. Основну школу закончела у Руским Керестуре а  Економско-тарґовецку школу у Кули.  По законченю штреднєй тарґовецкей школи єден час робела як тарґовкиня, а концом 80. рокох прешлого вику ше почала занїмац з фотоґрафию и видео-знїманьом, цо пошвидко постала єй главна професия.

Мелания Монар ше одала за Планчака. У малженстве мали сина Владимира. 

Мелания, вєдно зоз сином Владом, основала Фото-студио Планчак и од початку 90. рокох була єдна з главних фотоґрафкох и знїмателькох шицкого цо ше збувало у Руским Керестуре и вообще медзи Руснацами, алє и ширше, понеже робела и у Кули, Вербаше, Коцуре, робела и у местох дзе жиє словацка национална меншина и других.

Мелания Планчак фотоґрафовала и знїмала шицки подїї – од приватних збуваньох значних за фамелиї, та прейґ шицких других у дружтвеним, образовним, културним, церковним, спортским и привредним живоце Керестура, так же прейґ фотоґрафиї и видео-знїмкох, як и скорейших керестурских фотоґрафох, и єй робота на одредзени способ доприноши терашньому и будуцому архивованю и историї Руского Керестура.

Мелания Планчак окреме добре познала нашо звичаї з рижних нагодох, як цо то свадзби, так же и у тей часци допринєсла очуваню, як и одредзеному осучасньованю свадзебного протоколу. Пре єй наисце вредну, точну и нєсебичну роботу, у Керестуре и ширше велї ю познали под назвиском Фото Тета.

Мелания Планчак була членїца Здруженя ремеселнїкох и приватних привреднїкох Руского Керестура, а зоз своїма фотоґрафиями и знїмками збуваньох и части спонзор рижним орґанизацийом.

Мелания Планчак умарла 16. децембра 2015. року, у 62. року живота. Похована є 17. децембра  на керестурским теметове.

 Литература 

 Подобова творчосц Руснацох: Мелания Планчак, уметнїк фотоґраф - Дружтво за руски язик, литературу и културу, Нови Сад, 2003, б. 95.

 Вонкашнї вязи 
З продукциї Студия Планчак:

 250 роки од снованя керестурскей парохиї (1) - Симпозиюм и вистава  Scientific symposium and Exhibition

 250 роки од снованя керестурскей парохиї (2) - Шветочна Служба Божа Solemn Mass

 250 роки од снованя керестурскей парохиї (3) - Шветочна академия Solemn spiritual performance

 250 роки од снованя керестурскей парохиї (4) - Служба Божа у Водици Procession to Vodica and Divine liturgy

 Руски Керестур, скица за єден портрет, Студио Планчак.

 Умарла Мелания Планчак (1954-2015), Михайло Зазуляк, Рутенпрес, 18. децембер 2015.

 Melanija Plančak (1954 - 2015), Firma: Večni pomen, Sremska Kamenica

Катеґория:Руснаци у Сербиї
Катеґория:Керестурци
Катеґория:Уметнїки
Катеґория:Фотоґрафе
Катеґория:6. новембер
Катеґория:Народзени 1954
Катеґория:16. децембер
Катеґория:Умарли 2015